Årsrapport 2022 for løypegruppa

Løypegruppas medlemmer
Ti personer har vært knyttet til løypegruppa i 2022. Disse er: Morten Skadsem, leder, Asbjørn Pedersen, Egil Helberg, Gro Olsen, Hans Nossen, Jan-Erik Bjerkeli, Jan-Otto Johnsen, John Lundqvist, Tom Olaussen og Viggo Løvås. Tirsdagene er felles dugnadsdag for de som er pensjonister, de andre har gjort sin innsats i helger og annen fritid.

Haldens midtpunkt
Årets først store jobb var etableringen av det nye turmålet Haldens midtpunkt. Åpningen ble foretatt søndag 24. april av formannskapsmedlem Johan Johansen. Punktet ligger ved gravrøysene litt syd for Skårefjell. Grunnlagsarbeidet med kartbestemmelse og avtale med grunneier ble gjort i 2021. I begynnelsen av året ryddet og merket vi 200 m sti fra Olavsleden inn til midtpunktet og satte opp retningsviserskilt. På selv punktet er det satt opp en informasjonstavle.

Hallevägen
Den største jobben i 2022 har vært prosjektet Hallevägen. Prosjektet er en del av DNT og Riksantikvarens samarbeid om etablering av historiske vandringsleder i Norge, og TFL har fått oppgaven med å etablere Hallevägen som del av dette landsomfattende tiltaket. Hallevägen var den gamle vandringsveien fra de svenske bygdene vest for Stora Le og til Halden, «storbyen» som ga arbeid og hvor man kunne handle det man trengte av varer og selge egne produkter. Leden vil starte ved Rävlyckan sør for Nössemark og gå via Budalsvika, Angerstjern og Ertekroken, gjennom Tistedalen og i skogen fram mot festningen og ned til Halden stasjon. Traséen følger stort sett eksisterende stier, men det er også etablert nye stier mellom Rävlyckan og Tresticklan nasjonalpark, mellom Siljedalsveien og Ertekroken, mellom lysløypa og Lilledalskroken og mellom Hårbyfjellet og Iddeveien. Leden vil bli merket med skilt med eget design. 

Bynære stier
Halden kommune har med prosjektet Bynære stier etablert et samarbeid med byens idrettslag om skilting fra Torget på Sydsiden til stiene ut i Haldenmarka. Gimle Idrettsforening og Halden Skiklubb har ansvaret for skilting til Venås- og Høyåsmarka, mens TFL sørger for skilting til Ertemarka og andre skogsområder øst og sør for byen. Kyststien og Pilegrimsleden ønskes også involvert i arbeidet. TFL har fått ansvaret for å koordinere virksomheten. 

Hønsenetting på kloppene
Flere turgåere har ytret ønske om hønsenetting på våte og glatte klopper. Løypegruppa har lagt netting på kloppene rundt Lille Erte som vel er den mest brukte stien og med nærhet til Ertehytta. Vi kommer ikke til å utvide dette arbeidet da det vil bli en stor og ganske kostbar affære. 

Diverse arbeid
Løypegruppa har laget nye og reparert gamle klopper langs flere av stiene i Ertemarka og Ankerfjella. Det har også vært gjort en del rydding av stier, fjernet trefall og satt opp noen nye skilt. Sammen med vedlikeholdsgruppa har vi revet den gamle garasjen ved skianlegget og tatt vare på gjenbrukbart materiale, ryddet vekk snøkanonene, ryddet langs lysløypa og hjulpet til rundt Ertehytta.

